Die noodlot vs. Ethienne Reynecke – wie het die fight gewen? Lees 'n uittreksel uit Rateltaai deur Tinus van Staden | The Reading List
Die noodlot vs. Ethienne Reynecke – wie het die fight gewen? Lees 'n uittreksel uit Rateltaai deur Tinus van Staden
In 2018 het die doodsengel drie keer met Ethienne Reynecke kom skoorsoek. In Rateltaai vertel die oudrugbyspeler sy verstommende verhaal aan sportskrywer Tinus van Staden.
Dit het als begin in Januarie 2018, toe Ethienne in die hospitaal beland het met 'n gebarste milt.
'Hoekom het jy nie al lankal ingekom nie?' vra hy. ''n Mens kan doodgaan hiervan.'
'My maag is al 'n ruk lank seer, maar ek het gedink dis net 'n maagseer weens stres,' skerm hy nou.
Maar die feit bly staan, hy is nou hier. Wat nou? 'n Geskeurde milt kan met 'n operasie herstel word, maar dít het gevolge. 'As ek sny, sal jy nooit weer sport kan beoefen nie,' sê die dokter.
Reynecke is die van wat hy geërf het van 'n stiefpa wat sy vuiste gereeld bo woorde verkies het. Op 'n keer in só 'n mate dat Martel Ethienne vir 'n paar dae lank nie skool toe wou stuur nie. Nietemin het hy 'n vryheid gehad wat baie kinders nie vandag meer het nie. As seuntjie, het Ethienne tot laat in die aande in die bos en die kanale in Toitskraal gespeel. Hy en sy maats het in die dorp en rondom die township Siyabuswa gespeel, gedoen net wat hulle wou, en die grootmense het hulle laat begaan.
Hy moes veg vir bestaansreg in sy nuwe omgewing. Die 14-jarige Ethienne het in 1996 gereeld gebid: 'Asseblief, Here, as iets gebeur, moet net nie dat ek bang wees nie.'
'As Hein jou wil fight, sal jy fight?' vra die graadtiens hom een oggend by Hugenote. Toe reeds was geweld nie vir Ethienne vreemd nie; sy huishoudelike omstandighede het hom mos vroeër in sy lewe daaraan blootgestel.
'Ek weet nie, ek sal hom dalk fight,' antwoord Ethienne die graadtiens. Hein is ook 'n graadnege-leerling. 'n Boelie wat nie sy natuurdrif kan ignoreer om homself as alfa te bewys nie. Een van daai ouens wat in graad agt breëbors is, maar later sukkel om relevant te bly. Die skoolklok lui en Hein duik voor Ethienne op. Die boelie stamp hom. Ethienne probeer sy balans herwin en iets in hom gee mee. Sy instink neem oor.
'Yes, fight weer, fight weer!' juig die skoolkinders die jong Ethienne toe. Hugenote is propvol rowwejacks van die aangrensende woonbuurt Geduld (waar geduld nie altyd die wagwoord is nie) en hulle het bloed geruik. Hulle wil onmiddellik 'n opvolggeveg reël. By die fietshokke hits die omstanders die twee seuns aan. Maar Hein reken hy sal ongelukkig nie 'n tydjie vir dié ontmoeting kan afknyp nie.
Maar ook dié kêrel kom tweede, en hierdie keer bevind Ethienne hom in die adjunkhoof se kantoor. By die blonde Reynecke is die gevolge van 'n geveg grootliks afwesig. Langs hom staan die skoorsoeker, gesig opgeswel, kop vol bloed. 'So,' vra die adjunkhoof met 'n grynslag. 'Wie het die fight gewen?'
Tags Afrikaans Book excerpts Book extracts Ethienne Reynecke LAPA LAPA Uitgewers Rateltaai Tinus van Staden Uittreksel